Вътьо Раковски
Прелюдия на горенето

chitanka.info

— Ще ти целуна ръцете,

и двете — и плюса, и минуса,

за да усетя как работи

електрическата система

на твоето тяло.

— Внимавай да не изгорят бушоните ми

от късото съединение!

— Ще ти целуна челото,

за да мога да проверя

морзовата система,

която работи зад него.

— Не докосвай моите тайни!

Защо ти трябва

да умираш от ревност?

Те са само мои.

— Ще целуна очите ти,

защото са страшно дълбоки

и не знам какво има

на дъното им.

— На дъното е огнището

на душата ми. Въглените

са покрити с пепел.

— Нищо. Ще ти целуна

устните, за да узная

докъде стига една целувка.

— Не разравяй жарта —

ще се изпариш. Опасно е.

— Няма. Само ще те целуна…

— Не-е-е!… Дъхът ти е огнен.

Ще избухне пожар от него.

— Тогава и двамата да изгорим.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.